Puuleopardi
Myös puuleopardin karvoitus on petoeläinten joukossa ulkonäöltään erikoislaatuinen. Tiheän ja pehmeän turkin pohjaväri vaihtelee tuhkanharmaasta kellertävänharmaaseen. Selässä turkki on joskus punavivahteinen ja vatsapuolella hyvin vaalea. Pohjaväriä koristavat pienet täplät ja suuret tummat laikut, pilvenhattarakuviot, joiden mukaan eläin on saanut englanninkielisen nimensä "clouded leopard". Pilvikuvioita on eläimen kupeissa ja selässä, ja ne muodostuvat tummista, pitkulaisista rinkuloista, joiden keskellä on hieman pohjaväriä tummempaa turkkia. Lisäksi sillä on kaulassa, vatsassa ja raajoissa pienempiä tummia laikkuja. Häntä on tyvestä laikukas ja kärjestä rengasjuovainen. Selän keskellä on kaksi pitkittäistä juovaa, ja niiden lisäksi puuleopardilla on viiruja myös niskassa, kaulassa ja poskissa. Kuviointi tarjoaa pedolle loistavan suojavärin sen liikkuessa puun latvustossa.
Koivulasisiipi
Pienikokoinen, tumma perhonen. Takaruumiissa on kaksi kapeaa, keltaista poikkivyötä ja sen kärjessä on punainen tupsu. Koirailla tupsu on naaraita rusehtavampi. Tuntosarvet ovat mustat. Kapeat etusiivet ovat läpinäkyvät lukuun ottamatta mustaa kärkiosaa ja siiven poikki kulkevaa leveää mustaa raitaa. Takasiivet ovat läpinäkyvät ja niiden etureunassa on tumma täplä. Siipiväli on noin 30 mm.